O zakladateľovi wikipédie pozri *Jimmy Wales.*
Súradnice: 52°21′00″S 3°38′00″Z﻿ / ﻿52,35°S 3,6333333333333°Z﻿ / 52.35; -3.6333333333333

**Wales** (slovenská výslovnosť: [vejlz], staršie [uels] či [vels]; spisovný tvar prídavného mena je **waleský**, vyskytuje sa ale aj tvar **welšský** a nesprávny tvar [bohemizmus] *velšský*; po anglicky *Wales* - anglická výslovnosť IPA: [ˈweɪlz]; po walesky *Cymru* - výslovnosť IPA: [ˈkəm.rɨ]) je jedna z konštituentných krajín Spojeného kráľovstva.

Nachádza sa v juhozápadnej časti ostrova Veľká Británia a na ostrove Anglesey. Susedí na východe s Anglickom. Hlavným mestom a zároveň najväčším mestom je Cardiff. Populácia Walesu je približne 3 milióny a je oficiálne bilingválna. Walesky hovoriace obyvateľstvo tvorí približne 20% celého obyvateľstva.

Pôvod názvu
-----------

Anglický názov pre Wales pochádza z germánskeho slova *Walha*, ktoré znamená „cudzinec" alebo „cudzie", príbuzné názvu "valašsko". Walesania sami seba nazývajú *Cymru*, čo pravdepodobne v starej waleštine znamená „krajan". Názov sa vo waleskej literatúre dlhý čas používal spoločne s *Brythoniaid* (Briti).

Geografia
---------

Wales sa nachádza na polostrove v stredozápade Spojeného kráľovstva. Má rozlohu približne 20 779 km². Od severu k juhu meria asi 274 km a od západu k východu asi 97 km. Wales hraničí na východe s Anglickom, a s morom na ostatných troch stranách: s Bristolským prielivom na juhu, sa Prielivom svätého Juraja na západe, a Írskym morom na severe. Waleské pobrežie má dĺžku 965 km. Pri pobreží Walesu sa nachádza niekoľko ostrovov, z ktorých je najväčší Anglesey na severozápade.

Najväčšia koncentrácia obyvateľstva a priemyslu sa nachádza v južnom Walese v mestách Cardiff, Swansea a Newport a ich okolí.

Wales je prevažne hornatý, najmä na severe a v strede. Hory boli modelované počas poslednej doby ľadovej. Najvyššie hory vo Walese sa nachádzajú vo Snowdonii. Najvyššou horou Walesu je hora Snowdon (1 085 m).

V strednom Walese sa rozkladá Kambrické pohorie, na ktoré na juhu nadväzuje pohorie Brecon Beacons.

Moderné hranice Walesu a Anglicka sú umelé; boli definované prevažne v 16.storočí na základe feudálnych hraníc. S výnimkou Monmouthshire ako časti Walesu v roku 1968, neboli nikdy schválené v žiadnom referende a neurčila ich žiadna hraničná komisia, a kopírujú Ofov val len približne.

Wales je známy rôznymi krkolomnými názvami obcí, napríklad

* Cwmbran Town
* Llanfairpwllgwyngyllgogerychwyrndrobwllllantysiliogogogoch

Náboženstvo
-----------

Vo Walese sa 57,6% obyvateľov hlási ku kresťanstvu. Najsilnejšia je Cirkev Walesu (56 000 členov). Cirkev Walesu vyznáva anglikánstvo a patrí do Anglikánskeho zväzu cirkví. Patrónom Walesu je svätý Dávid a 1. marca sa každoročne oslavuje Deň svätého Dávida. 

Druhá najväčšia cirkev vo Walese je rímskokatolícka cirkev (43 000 členov). Pôsobia tu aj iné kresťanské cirkvi. Moslimov je v krajine 24 000, žijú tu aj komunity hinduistov, šikhov, budhistov a židov. Ateistov je v krajine 32,1% a 7,6% svoje náboženstvo neuviedlo.

Dejiny
------

Mark Drakeford, prvý minister waleský parlament; Máj 2021
Bryn Celli Ddu je hrobka z neskorého neolitu
Oblasť Walesu je už osídlená minimálne 29 tisíc rokov, hoci nepretržité osídlenie začína až po poslednej dobe ľadovej. Vo Walese je mnoho pamiatok z obdobia neolitu (predovšetkým hrobky), ale aj z bronzovej a železnej doby. Prvé písomné historické záznamy pochádzajú od Rimanov, ktorí začali dobývať Wales v roku 48. V tej dobe bola oblasť súčasného Walesu rozdelená na mnoho klanových území. Rimania vybudovali reťaz pevností naprieč južným Walesom a ťažili zlato v Dolaucothi. Tiež založili legionársku pevnosť Caerleon (latinsky: *Isca Silurum*), z ktorej sa dochoval najzachovalejší amfiteáter v celej Británii. Počas 4. storočia priniesli Rimania do Walesu kresťanstvo. Okolo roku 410 Rimania opustili Britániu a veľká časť nížin vo Walese bola obsadená rôznymi germánskymi kmeňmi. Na druhej strane vzniklo veľa nezávislých waleských štátov, napríklad Gwynedd, Powys, Dyfed a Seisyllg, Morgannwg a Gwent. Tieto štáty pretrvali predovšetkým vďaka vhodným zemepisným podmienkam (hory, rieky) a vytvorili tak základ toho, čo poznáme ako dnešný Wales. V 7. storočí budovali štáty na hraniciach s Anglickom opevnené valy (Wat's Dyke, Offa's Dyke). Po zvyškoch Offa's Dyke vedie dnes rovnomenná turistická trasa naprieč celým polostrovom z južného až na severné pobrežie. Do pohraničných šarvátok medzi obyvateľmi Walesu a Anglicka sa zapojili aj vikinskí nájazdníci. Walesania uzavreli s Vikingami dohodu o spoločnom boji proti anglo-saskej Mercii a dočasne tak zabránili expanzii do Walesu.

Celý stredovek je sprevádzaný bojom s Anglickom, teda s Anglosasmi a neskôr Normanmi. Obsadiť Wales sa podarilo až anglickému kráľovi Eduardovi I. na konci 13. storočia. Eduard spútal Wales kruhom kráľovských hradov a zaviedol titul Princ waleský (Prince of Wales), ktorého držiteľom je nástupník anglického (dnes britského) trónu. Proti anglickej nadvláde sa niekoľkokrát zdvihol odpor, najväčšie povstanie viedol v 15. storočia Owain Glyndŵr, ktorý si uchoval nad Walesom kontrolu po niekoľko rokov. V roku 1536 bol Wales plne pripojený k Anglicku, waleská legislatíva spojená s parlamentom vo Westminsteri.

V 18. storočí začínala priemyselná revolúcia, ktorá Wales hlboko ovplyvnila. Obzvlášť juhovýchodný Wales bol v priebehu 19. storočí veľmi industrializovaný, počet obyvateľov dramaticky narástol. Tieto pôvodne walesky hovoriace oblasti boli postupne poangličtené.

Po druhej svetovej vojne začal dlhodobý úpadok ťažby uhlia a železiarstva, ktorý tvoril základ tunajšieho priemyslu. Plaid Cymru (národná waleská strana) získala prvý kreslá v parlamente a zavedenie waleskej samosprávy (Devolution) sa stalo aktuálnou politickou témou. Prvé referendum o domácej samospráve v roku 1979 bolo neúspešné, ale v druhom referende v roku 1997 voliči vyslovili svoj súhlas. Výsledok referenda viedol k vytvoreniu waleského národného zhromaždenia so sídlom v Cardiffe.

Pozri aj
--------

* Administratívne členenie Spojeného kráľovstva

Referencie
----------

1. ↑   *Nominet announcement on the .cymru and .wales gTLDs* [online]. nominet.org.uk, [cit. 2014-01-31]. Dostupné online.
2. 1 2  Wales. In: Pravidlá slovenského pravopisu 2013
3. ↑  Veľký slovensko-ruský slovník Vy-Ž. Bratislava: Veda. S. 222
4. ↑  Wales. In: Slovník slovenského jazyka (Peciar)
5. 1 2  MICHALUS, Š. Wales ... In: Kultúra slova 1969, č. 5, S. 190-191
6. ↑  BÖHMEROVÁ, A. DISKUSIE K PROBLEMATIKE PREBERANIA ANGLICKÝCH VLASTNÝCH MIEN DO SLOVENČINY. ÚVAHY NAD NOVÝM SLOVNÍKOM. In: Jazykovedný časopis 58, 2007, 2
7. ↑   *Dannie Abse* [online]. arspoetica.sk, [cit. 2021-02-01]. Dostupné online.
8. ↑  Wales. In: Slovník spisovného jazyka českého
9. ↑   *The Countries of the UK* [online]. statistics.gov.uk, [cit. 2008-10-10]. Dostupné online.
10. ↑   *Welsh Language Board - Number of speakers* [online]. Byig-wlb.org.uk. Dostupné online.  (po anglicky)
11. ↑   *Go Britannia! Guide to Wales - Welsh Language Guide* [online].. Dostupné online.  (po anglicky)
12. ↑  DAVIES, John. *A History of Wales*. Londýn : Penguin, 1994. ISBN 0-14-01-4581-8. S. 69.
13. ↑   *Channel 4 - News - Red Lady skeleton 29,000 years old* [online]. Channel 4 website, 30. október 2007. Dostupné online.

Externé odkazy
--------------

* VisitWales.com Medzinárodný sprievodca Walesom (po anglicky)

Zdroj
-----

*Tento článok je čiastočný alebo úplný preklad článku Wales na českej Wikipédii.*

*Tento článok je čiastočný alebo úplný preklad článku Wales na anglickej Wikipédii (číslo revízie nebolo určené).*

| * z
* d
* u
Spojené kráľovstvo a ovládané územia |
| --- |
| Konštituentné krajiny | 
* Anglicko Anglicko
* Škótsko Škótsko
* Wales Wales
* Severné Írsko Severné Írsko

 | Vlajka Spojeného kráľovstva |
| Korunné dependencie | 
* Jersey Bailiwick Jersey
* Guernsey Bailiwick Guernsey
* Man Man

 |
| Zámorské územia Spojeného kráľovstva | 
* Suverénne základňové územia Akrotiri a Dekeleia
* Anguilla
* Bermudy
* Britské antarktické územie\*
* Britské indickooceánske územie
* Britské Panenské ostrovy
* Falklandy\*
* Gibraltár\*
* Južná Georgia a Južné Sandwichove ostrovy\*
* Kajmanie ostrovy
* Montserrat
* Pitcairnove ostrovy
* Svätá Helena (vrátane ostrovov Ascension a Tristan da Cunha)
* Turks a Caicos

 |
| *\* sporné* |